CELEX: 32015R0538
Language: sk
Date: 2015-03-31 00:00:00
Title: Nariadenie Komisie (EÚ) 2015/538 z  31. marca 2015 , ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny benzoovej – benzoanov (E 210 – 213) vo varených krevetách v slanom náleve  Text s významom pre EHP

1.4.2015   
            
            
               SK
            
            
               Úradný vestník Európskej únie
            
            
               L 88/4
            
         NARIADENIE KOMISIE (EÚ) 2015/538
   z 31. marca 2015,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny benzoovej – benzoanov (E 210 – 213) vo varených krevetách v slanom náleve
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam je možné aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2) buď na podnet Komisie alebo po podaní žiadosti.
            
         
               (3)
            
            
               Žiadosť o zmenu zoznamu Únie obsahujúceho prídavné látky predložilo združenie Danish Seafood Association s cieľom zvýšiť najvyššie povolené množstvo kyseliny benzoovej – benzoanov (E 210 – 213) vo varených krevetách v slanom náleve.
            
         
               (4)
            
            
               V prílohe II k nariadeniu (ES) č. 1333/2008 sa stanovujú najvyššie prípustné množstvá pre používanie kyseliny sorbovej – sorbanov; kyseliny benzoovej – benzoanov (E 200 – 213) na 2 000 mg/kg v rybích polokonzervách a polokonzervách produktov rybolovu vrátane kôrovcov, mäkkýšov, surimi a pasty z rýb/kôrovcov; vo varených kôrovcoch a v mäkkýšoch. Okrem toho vo varených kôrovcoch a v mäkkýšoch je celkové najvyššie povolené množstvo kyseliny benzoovej – benzoanov (E 210 – 213) 1 000 mg/kg.
            
         
               (5)
            
            
               Tieto najvyššie povolené množstvá vo varených krevetách v slanom náleve s pH 5,6 až 5,7 by mali byť dostatočné na to, aby sa zabránilo rastu baktérie Listeria monocytogenes pri teplotách chladenia 5 až 8 °C. Malé zmeny konzervačných parametrov však môžu viesť k rastu baktérie Listeria monocytogenes. Dánska technická univerzita vyvinula prediktívnu matematickú metódu na určenie potrebného množstva kyseliny benzoovej – benzoanov (E 210 – 213) (3). Podľa tohto modelu množstvo 1 000 mg/kg E 210 – 213 nestačí na to, aby sa zabránilo rastu baktérie Listeria monocytogenes v krevetách v slanom náleve s pH 5,8. Z modelu a skúšok vyplýva, že na zabránenie rastu baktérie Listeria monocytogenes v týchto krevetách je optimálnou kombinácia 1 500 mg/kg kyseliny benzoovej – benzoanov (E 210 – 213) a 500 mg/kg kyseliny sorbovej – sorbanov (E 200 – 203).
            
         
               (6)
            
            
               Európsky úrad pre bezpečnosť potravín (ďalej len „úrad“) vo svojej správe o vývoji a zdrojoch zoonóz, pôvodcoch zoonóz a ohniskách nákaz pochádzajúcich z potravín v roku 2012 (4) skonštatoval, že počet prípadov listeriózy u ľudí sa v porovnaní s rokom 2011 mierne zvýšil a že v roku 2012 bolo oznámených 1 642 potvrdených prípadov u ľudí. Štatisticky významný rastúci trend bol v Únii zaznamenaný v období rokov 2008 – 2012, hoci išlo iba o pomalý rast ovplyvnený sezónnymi výkyvmi. Rovnako ako v predchádzajúcich rokoch bola v súvislosti s týmito prípadmi hlásená vysoká miera úmrtnosti (17,8 %). V roku 2012 nahlásilo 18 členských štátov celkovo 198 úmrtí na listeriózu, čo predstavovalo najvyšší počet nahlásených smrteľných prípadov od roku 2006. Pokiaľ ide o prítomnosť baktérie Listeria monocytogenes v potravinách určených na priamu spotrebu, prekročenie bezpečnostného limitu sa na mieste maloobchodného predaja zistilo len zriedka. Vzorky, pri ktorých bol tento limit prekročený, boli najčastejšie odobrané z produktov rybolovu.
            
         
               (7)
            
            
               V správe Komisie o dietetickom príjme prídavných látok v potravinách v Európskej únii (5) sa konštatuje, že expozícia kyseline benzoovej – benzoanom by mohla byť až 96 % ADI v prípade malých detí a 84 % v prípade dospelých na základe použitia najvyšších povolených množstiev. V tom čase bolo pre kyselinu sorbovú – sorbany v kombinácii s kyselinou benzoovou – benzoanmi stanovené najvyššie množstvo vo varených krevetách vo výške 2 000 mg/kg. Toto množstvo sa zmenilo prostredníctvom smernice Európskeho parlamentu a Rady 2006/52/ES (6), ktorou sa povolenie rozšírilo na všetky varené kôrovce a mäkkýše, pričom sa však maximálne množstvo kyseliny benzoovej – benzoanov stanovilo na 1 000 mg/kg. Preto sa očakáva, že zvýšenie tohto množstva na 1 500 mg/kg len pre varené krevety v slanom náleve nebude viesť k dodatočnej expozícii, ktorá by predstavovala bezpečnostné riziko.
            
         
               (8)
            
            
               Komisia podľa článku 3 ods. 2 nariadenia (ES) č. 1331/2008 požiada úrad o vydanie stanoviska s cieľom aktualizovať zoznam Únie obsahujúci prídavné látky v potravinách uvedený v prílohe II k nariadeniu (ES) č. 1333/2008, okrem prípadu, keď sa nepredpokladá, že predmetná aktualizácia bude mať vplyv na ľudské zdravie. Keďže povolenie používať kyselinu benzoovú – benzoany (E 210 – 213) vo varených krevetách v slanom náleve predstavuje aktualizáciu uvedeného zoznamu, ktorá by nemala mať vplyv na ľudské zdravie, nie je nutné žiadať úrad o stanovisko.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od nadobudnutia účinnosti tohto nariadenia.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. marca 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  http://sssp.dtuaqua.dk.
   
      (4)  Súhrnná správa Európskej únie o vývoji a zdrojoch zoonóz, pôvodcoch zoonóz a ohniskách nákaz pochádzajúcich z potravín v roku 2012, [Vestník EFSA (EFSA Journal) 2014 12(2):3547], http://www.efsa.europa.eu/en/efsajournal/doc/3547.pdf.
   
      (5)  KOM(2001) 542 v konečnom znení.
   
      (6)  Smernica Európskeho parlamentu a Rady 2006/52/ES z 5. júla 2006, ktorou sa mení a dopĺňa smernica 95/2/ES o potravinárskych prídavných látkach iných ako farbivá a sladidlá a smernica 94/35/ES o sladidlách používaných v potravinách (Ú. v. EÚ L 204, 26.7.2006, s. 10).
   
      PRÍLOHA
      V časti E prílohy II k nariadeniu (ES) č. 1333/2008 sa v kategórii potravín 09.2 „Spracované ryby a produkty rybolovu vrátane mäkkýšov a kôrovcov“ dopĺňa za zápis prídavnej látky v potravinách E 210 – 213:
      
         
                      
                  
                  
                     „E 210 – 213
                  
                  
                     kyselina benzoová – benzoany
                  
                  
                     1 500
                  
                  
                     (1) (2)
                  
                  
                     len varené krevety v slanom náleve“